o izvajanju Odločbe Evropskega parlamenta in Sveta št. 1608/2003/ES v zvezi s statistiko o znanosti in tehnologiji

1. UVOD

Uradna statistika o znanosti, tehnologiji in inovacijah v Evropski uniji temelji predvsem na Odločbi Evropskega parlamenta in Sveta št. 1608/2003/ES z dne 22. julija 2003 o pripravi in razvoju statistike Skupnosti o znanosti in tehnologiji.

Komisija mora v skladu s členom 5 Odločbe št. 1608/2003/ES (v nadaljnjem besedilu: Odločba) Evropskemu parlamentu vsaka tri leta predložiti poročilo z oceno izvajanja Odločbe. To je peto poročilo o izvajanju, ki ga je Komisija v skladu s členom 5 predložila Evropskemu parlamentu in Svetu. V njem je ocenjeno izvajanje posameznih statističnih ukrepov iz člena 2 Odločbe. Cilj teh ukrepov je vzpostaviti statistični informacijski sistem na področju znanosti, tehnologije in inovacij za podporo in spremljanje politik EU. Poročilo zajema predvsem razvoj od prejšnjega poročila iz leta 2018.

Komisija izvaja Odločbo z regulativnimi ukrepi in prostovoljnim zbiranjem podatkov v državah članicah EU ter s pripravo lastne statistike Eurostata.

Komisija je leta 2012 sprejela Izvedbeno uredbo (EU) št. 995/2012. Ta izvedbena uredba določa pravila za izvajanje Odločbe in je osredotočena predvsem na statistiko o:

·raziskavah in razvoju (R & R);

·državnih proračunskih dodelitvah za raziskave in razvoj;

·inovacijah ter

·drugih pomembnih vidikih, in sicer človeških virih v znanosti in tehnologiji; patentih; visokotehnoloških dejavnostih in na znanju temelječih storitvah.

Izvedbena uredba z določitvijo zahtevanih statističnih enot in enotnih standardov poročanja tudi povečuje usklajenost statistike o raziskavah in razvoju ter inovacijah v EU ter krepi povezavo med navedeno statistiko in evropsko poslovno statistiko. Zbrani statistični podatki so postali splošno navajani referenčni podatki na področju spremljanja politike EU.

Z Odločbo in Izvedbeno uredbo se je izboljšala statistika o raziskavah in razvoju ter inovacijah, kar je pomagalo pri izvajanju naslednjih ukrepov EU:

·Evropski svet je junija 2010 sprejel strategijo Evropa 2020 za delovna mesta ter pametno, trajnostno in vključujočo rast. Eden od petih krovnih ciljev EU iz te strategije je izboljšati pogoje za inovacije ter raziskave in razvoj, da bi se raven kombiniranih javnih in zasebnih naložb v raziskave in razvoj do leta 2020 dvignila na 3 % BDP.

·Komisija je v sporočilu z dne 6. oktobra 2010 o vodilni pobudi „Unija inovacij“ predlagala, naj se oblikujejo dodatni kazalniki za merjenje intenzivnosti raziskav in razvoja ter kazalniki v zvezi s hitro rastočimi inovativnimi podjetji. Predlagala je tudi vzpostavitev letnega sistema kazalnikov uspešnosti za raziskave in inovacije v Uniji za spremljanje celotnega napredka v zvezi z uspešnostjo inovacij. Evropski sistem inovacijskih kazalnikov je bil v letih 2017 in 2019 izboljšan na podlagi ugotovitev iz raziskave EU o inovacijah v Skupnosti (Community Innovation Survey – CIS). Evropski sistem inovacijskih kazalnikov za leto 2020 je bil objavljen 23. junija 2020. Podatki o raziskavah in razvoju ter inovacijah so podlaga za poročanje Komisije o trajnostnem razvoju in evropskem raziskovalnem prostoru. Podatki o izdatkih za raziskave in razvoj se uporabljajo za namene nacionalnega računovodstva.

·Podatki o raziskavah in razvoju ter inovacijah so podlaga za analizo uspešnosti EU na področju znanosti, raziskav in inovacij, ki jo je Komisija izvedla in objavila v svojem poročilu „Science, Research and Innovation Performance of the EU (SRIP)“ (Uspešnost EU na področju znanosti, raziskav in inovacij) .

To poročilo vsebuje pregled izvajanja statističnega informacijskega sistema na področju znanosti, tehnologije in inovacij (ZTI). Poglavje 2 poročila se nanaša na najpomembnejše razvojne dosežke pri izvajanju ukrepov. V poglavju 3 je obravnavana kakovost podatkov, v poglavju 4 pa stroški in statistično breme. Poglavje 5 se nanaša na prihodnji razvoj.

2. NAJPOMEMBNEJŠI RAZVOJNI DOSEŽKI OD NOVEMBRA 2018

V nadaljevanju so navedeni najpomembnejši razvojni dosežki pri izvajanju ukrepov na podlagi člena 2 Odločbe od novembra 2018.

·Evropski parlament in Svet sta 27. novembra 2019 sprejela Uredbo (EU) 2019/2152 o evropski poslovni statistiki, ki med drugim zajema evropsko statistiko o raziskavah in razvoju ter inovacijah. Z navedeno uredbo se z učinkom od leta 2021 Odločba razveljavlja. Pomemben učinek Uredbe (EU) 2019/2152 je boljše povezovanje različnih vej poslovne statistike in različnih sistemov priprave statistike. Tako se bo izboljšala kakovost podatkov, priprava podatkov pa bo učinkovitejša. CIS in raziskava o podjetjih, dejavnih na področju raziskav in razvoja, sta bili pregledani, da bi se preverilo, ali so njune opredelitve v celoti skladne s splošnimi opredelitvami iz Uredbe (EU) 2019/2152, ki se uporabljajo v evropski poslovni statistiki (npr. v statističnem poslovnem registru in strukturni raziskavi podjetij). S tem so rezultati skladnejši, obremenitev anketirancev pa je manjša, saj je mogoče znova uporabiti informacije, ki so že na voljo iz drugih virov. Poleg tega je zaradi uskladitve z drugimi relevantnimi zbirkami podatkov in standardi za nacionalne račune podatke o raziskavah in razvoju ter inovacijah lažje uporabiti v presečnih poročilih.

·Evropska statistika o raziskavah in razvoju ter državnih proračunskih dodelitvah za raziskave in razvoj je v skladu s smernicami iz priročnika OECD „Frascati Manual – Guidelines for collecting and Reporting on Research and Experimental Development“ (Priročnik Frascati – Smernice za zbiranje in sporočanje podatkov o raziskavah in eksperimentalnem razvoju). To omogoča mednarodno primerjavo z državami zunaj EU. OECD je leta 2015 izdala novo različico priročnika Frascati (FM2015). Nato je Eurostat v tesnem sodelovanju z državami članicami EU prilagodil svoje zbirke podatkov o statističnih podatkih o raziskavah in razvoju ter državnih proračunskih dodelitvah za raziskave in razvoj, da bi zagotovil nadaljnjo usklajenost s smernicami iz FM2015. Eurostat je pripravil metodološke smernice za vprašanja, pri katerih FM2015 omogoča izbiro med različnimi možnostmi ali različne razlage. Te metodološke smernice bodo dodatno izboljšale primerljivost statističnih podatkov o raziskavah in razvoju ter vladnih proračunskih dodelitvah za raziskave in razvoj med državami članicami EU.